Arbejd 30 timer om ugen og få løn for 37 timer.

Det lyder næsten for godt til at være sandt, men ikke desto mindre er det virkeligheden hos it-virksomheden Abtion, hvor 42 af de 43 medarbejdere kun arbejder 30 timer om ugen fordelt på fire arbejdsdage, men får løn for et almindeligt fuldtidsjob.

Og de er ikke de eneste, som kun arbejder fire dage om ugen. Også medarbejdere i for eksempel virksomheden IIH Nordic har en firedages arbejdsuge.

Ifølge lektor i arbejdsliv ved Roskilde Universitet Janne Gleerup er firedages arbejdsuger en tendens, der begynder at spire frem flere steder.

- Det, der sker nu, er, at der er nogle pilotprojekter både i den offentlige og private sektor, hvor man gør sig nogle erfaringer med, hvad der er fordele og ulemper, hvad der virker godt, og hvad man skal passe på med. Det er spændende, om det er noget, der kan rulles ud i bredere forstand, siger hun.

Hvis man arbejder smart, er en firedages arbejdsuge lige så effektiv som en femdages, konkluderer leder i Abtion Bo Kønskov.

- Indtil videre så når vi det samme, som vi gjorde før. Vi bruger absolut meget mindre tid på møder og meget mere tid på kerneopgaven, siger han.